Solen er den heteste nyhetssaken i USA nå. Lyser opp lokale økonomier.
DALLAS (Aftenposten): Når solen formørkes mandag, styrkes USAs økonomi. Mayra Pratz gleder seg. Når du snakker om solen, ... formørkes den? Slik ser det i hvert fall ut i Dallas nå. En solformørkelse mandag skygger for øyeblikket for mange andre saker i nyhetsbildet. I Dallas skygger månen for solen mellom klokken 13.40 og 13.44. Og det skjer ikke bare her. I et belte fra sør i USA og nordøstover farer formørkelsen i stor fart. Mange andre steder lenger øst og vest kan man se en delvis formørkelse. Hendelsen er anslått til å legge 30 milliarder kroner til USAs BNP i 2024. Det viser en analyse fra Perryman Group. Hvorfor? Hoteller fylles opp, leiebilfirmaer tømmes. På barer og spisesteder er det fullt. Løype i byen Mayra Pratz er en av mange som møtte opp i sentrum av Dallas allerede lørdag formiddag. Da hadde lokalt næringsliv lagt opp en løype gjennom byen. På stoppene kunne folk bli tatt bilde av eller få små gaver. – Disse brillene blir bra å ha mandag, sier Pratz til Aftenposten. Hun og Thalia Guaida fikk nemlig formørkelsesbriller på første stopp i en park i byen. Pratz og Guaida skjønner godt at hendelsen dytter penger inn i økonomien. I forstaden deres bor det litt over 40.000. I helgen og mandag er antallet nesten doblet. Turen deres inn til sentrum tok tre kvarter mot normalt 15 minutter.  I området var det i helgen nesten umulig å få tak i leiebil. Musikk til hendelsen Interessen er stor. De siste ukene har formørkelsen preget mye av nyhetene her i USA. Aviser har stort anlagte artikler om alle sider ved hendelsen. Flere har laget spillelister: Hva slags musikk hører man egentlig på til en solformørkelse? Du vil ha eksempler? «Eclipse» av Pink Floyd. «I See a Darkness» med Johnny Cash. «Ain’t No Sunshine» med Bill Withers. «Total Eclipse of the Heart» med norgesvennen Bonnie Tyler er heller ikke glemt. Andre artikler gir råd om kjæledyr under formørkelsen. Et viktig emne er været. Foreløpig ser det ut som innbyggere langt nordøst – i New England – får den beste utsikten. Innsatte får se I staten New York skapte det overskrifter da seks fanger gikk til sak mot fengselsvesenet. De mente at det brøt med deres rett til å dyrke sin religion hvis de ikke fikk lov til å se formørkelsen. De seks tilhører forskjellige religioner. Kravet førte uansett frem. Mandag får dermed seks av de innsatte ved Woodbourne fengselet i Sullivan fylke være ute. Resten må være inne. Tid for å angre? Også andre har trukket religion inn i den astronomiske hendelsen. Den ofte kontroversielle politikeren Marjorie Taylor Greene er blant dem. På X har hun antydet at formørkelsen er et slags varsel fra Gud. – Gud sender Amerika kraftige signaler om å gjøre bot. Jordskjelv og formørkelser og mange flere ting kommer. Jeg ber om at landet vårt lytter, uttalte hun. Det var jordskjelv utenfor New York fredag.  På X har andre brukere for øvrig lagt kontekst til Greenes utspill: Formørkelsen har vært varslet i flere hundre år. Jordskjelv skjer i snitt rundt 30 ganger i døgnet rundt i verden. Der mange bor Månen vil mandag dekke for solen i fire og et halvt minutt. Det spesielle denne gang er at det vil skje over områder der det bor veldig mange. I byer som Dallas, Indianapolis og Cleveland blir det total formørkelse.  Over 40 millioner bor i det beltet. Utvider man området med 30 mil hver vei blir antallet et par hundre millioner til.  Håper på Dallas-reklame I Dallas og områdene rundt bor 7,5 millioner. Taylor Kurtz og Jennifer Santos er blant dem. Lørdag skulle de to innflytterne på alle sol-arrangementene de kunne rekke over, blant annet en kunstutstilling. – Dette er gøy. Vi håper nå at våre venner og bekjente ser at Dallas har mye å by på og kommer på besøk, sier Kurtz.
En solformørkelse styrker USAs økonomi. Hoteller, barer og spisesteder fylles opp, og leiebilfirmaer tømmes.  I Dallas er interessen for solformørkelsen stor. I deler av byen er innbyggertallet nesten fordoblet i forbindelse med hendelsen.  Solformørkelsen har også forårsaket kontrovers. I New York gikk seks fanger til sak for å få se formørkelsen, mens politiker Marjorie Taylor Greene antydet at formørkelsen er et varsel fra Gud.